Jeronimo Groovy 88.9 FM

Ο Jeronimo Groovy ήταν ελληνικός ιδιωτικός (τοπικής εμβέλειας) μουσικός ραδιοφωνικός σταθμός, με έδρα το Χαλάνδρι.

Ιστορικό
Ο σταθμός ξεκίνησε να εκπέμπει στα μεσαία κύματα το 1966. Ιδρυτής και εμπνευστής του είναι ο (17χρονος τότε) Δημήτρης Πρωτόπαπας, στον οποίο άρεσε πολύ η επικοινωνία και η ανταλλαγή πληροφοριών μεταξύ των τότε ραδιοερασιτεχνών, σε συνδυασμό με την αγάπη του για τη μουσική.

Ο σταθμός αρχικά στήθηκε σε ένα δωμάτιο-γραφείο της οικίας Πρωτόπαπα, όπου έμενε αυτός με την οικογένειά του, και βρισκόταν στη γωνία Παπαρρηγοπούλου και Γκύζη στο Παλαιό Ψυχικό.

Σκοπός ήταν ο σταθμός να ακουστεί σε όλη την Αθήνα και να δημιουργηθεί ένα καθημερινό πρόγραμμα, επιστρατεύοντας για την επίτευξη αυτή πολλούς ερασιτέχνες μουσικούς παραγωγούς. Στα πρώτα βήματα του σταθμού, συμπαραστάτης και τεχνικός ήταν ο επονομαζόμενος ερασιτέχνης Τσάρλι, από το Παγκράτι, κατά κόσμον Θεόδωρος Δελαπόρτας.

Μεταφορά
Τη δεκαετία του 1970, ο σταθμός μεταφέρθηκε στην Ηλιούπολη σε ένα ρετιρέ πολυκατοικίας που διατηρούσε η οικογένεια του Δημήτρη Πρωτόπαπα. Αιτία ήταν η παρεμβολή του σήματός του από τα Τουρκοβούνια. Πριν τη μεταφορά όμως εντοπίστηκε ο σταθμός από ελικόπτερο της αστυνομίας, λόγω του ότι δεν είχαν άδεια να εκπέμπουν τότε, βάσει του (χουντικού) νομοθετικού διατάγματος 1244/1972. Ωστόσο, ο σταθμός στήθηκε κανονικά στη καινούρια του έδρα, και από τότε άρχισε να εκπέμπει με καλύτερο σήμα. Τα χρόνια αυτά πέρασαν πολλοί παραγωγοί στον συγκεκριμένο ραδιοσταθμό, οι οποίοι μετέπειτα έγιναν ευρέως γνωστοί. Κάποιοι από αυτούς ήταν ο Γιώργος Πολυχρονίου, ο Κώστας Αραμής, ο Γιάννης Φωτεινιάς και ο Γιάννης Αρμυρός. Ο Δημήτρης Πρωτόπαπας, είχε αναλάβει από τότε τα βραδινά talk show, και ο αδερφός του ο Πάνος, τις μουσικές επιλογές. Με τα χρόνια, απέκτησε φανατικό κοινό, ενώ παράλληλα η ακροαματικότητα του έφτανε το 60%. Ωστόσο, το σήμα του, έφτανε και εκτός Ελλάδας.

Από τα AM στα FM
Λόγω της ανοδικής πορείας του J.G.R.S., τα τρία αδέρφια Πρωτόπαπα (ο Πάνος, ο Δημήτρης και ο Λάκης) κάνουν αίτηση για αδειοδότηση του σταθμού στο Ραδιοτηλεοπτικό Συμβούλιο, κατά το 1988 (ένα χρόνο πριν συσταθεί το τωρινό ΕΣΡ) και έτσι παίρνει νόμιμη άδεια λειτουργίας στα FM.

Στις 14 Αυγούστου 1988 ξεκινάει να εκπέμπει στους 88.9 MHz και αποτελεί έναν από τους λίγους στην Ελλάδα ερασιτεχνικούς σταθμούς που παίρνει άδεια για να εκπέμψει στα ερτζιανά των FM.

Παρά τις τεράστιες δυσκολίες που αντιμετώπισε ο σταθμός, από τους μετέπειτα ανταγωνιστές που είχαν επενδύσει τεράστια κεφάλαια, καταφέρνουν να ανεβούν στην πρώτη τριάδα των ακροαματικοτήτων στην Αττική σε όλο το εύρος των ηλικιών. Το 1990, ο σταθμός βρίσκεται στην πρώτη θέση στις ηλικίες μέχρι 30 ετών με κύριο συστατικό την Techno μουσική που τότε ο επονομαζόμενος "Groovy" έφερε και εδραίωσε στην Ελλάδα.

Την δεκαετία αυτή, ο σταθμός έφτιαξε μεγάλο δίκτυο συνεργατών στη χώρα, αποκτώντας φανατικούς ακροατές παντού, αφού διέθετε παράλληλα άλλους δυο σταθμούς σε Θεσσαλονίκη και Ιωάννινα, ενώ συνεργαζόταν και με τον Aria FM 107.4 από το Αγρίνιο, για αναμετάδοση του προγράμματός του. Το 2004, έλαβε και άδεια δορυφορικής εκπομπής. Επίσης, διέθετε και το περιοδικό Groovy Magazine.

Κλείσιμο και πώληση
Λόγω δυσκολιών, ο σταθμός έκλεισε στις 24 Σεπτεμβρίου 2005. Ωστόσο, η συχνότητα πουλήθηκε στον ΣΚΑΪ όπου έως το 2012 τον λειτουργούσε σαν Angel, Freedom και Play. Το 2012 πουλήθηκε στην τωρινή του κάτοχο, Frontstage λειτουργώντας εκ νέου ως Freedom ενώ από το 2014 λειτουργεί ως Hit Radio.

Jeronimo Groovy TV

Το Jeronimo Groovy TV ήταν ο πρώτος Ελληνικός περιφερειακής εμβέλειας μουσικός τηλεοπτικός σταθμός του (ομότιτλου τότε) Jeronimo Groovy Radio Station. Ξεκίνησε την λειτουργία του, λίγο πριν τα Χριστούγεννα του 1991 πολύ πριν δημιουργηθεί το MAD TV. Στην αυγή της νέας χιλιετίας ο τηλεοπτικός σταθμός άρχισε τα πρώτα του μεγάλα οικονομικά προβλήματα, τα οποία δεν μπόρεσε ποτέ να ξεπεράσει ενώ παράλληλα προέβαλλε στις εκπομπές του, και γραμμές υψηλής χρέωσης (090).

Το 2002 ο σταθμός πωλήθηκε στο Γιώργο Τράγκα με άτυπη αλλαγή φυσιογνωμίας σε ενημερωτικό, μετονομασμένο σε Κανάλι 10. Το 2004 έλαβε άδεια δορυφορικής εκπομπής ενώ επέκτεινε παράνομα την εμβέλεια του στήνοντας πομπούς σε συγκεκριμένα σημεία εκπομπής, κάτι που απαγορεύεται λόγω της περιφερειακής άδειας που είχε από την ίδρυση του.

Το 2012 μετονομάστηκε σε Sunny Channel, ενώ ο ίδιος σταθμός, στις 14 Ιανουαρίου 2013, είχε υπογράψει σύμβαση με την SBC Α.Ε. προκειμένου να αναλάβει την εμπορική διαχείριση και εκμετάλλευση του, κάτι απαγορευτικό νομικά, ενώ αντίστοιχα το Sunny Channel, μετατράπηκε στο SBC, μέχρι και τις 1 Αυγούστου 2015, οπότε η Digea έκοψε την μετάδοση του SBC με αποτέλεσμα το κανάλι να διασπαστεί τηλεοπτικά για να επανέλθει το Sunny Channel το οποίο την άνοιξη του 2016 μετονομάστηκε, για άλλη μια φορά στο σημερινό Alert TV με διευθυντή τον Στέφανο Χίο.

Ιδιοκτησία
Στα τέλη του 1991 συστάθηκε η Ραδιοτηλεοπτικές Εκμεταλλεύσεις Jeronimo Groovy Α.Ε. για τη λειτουργία του καναλιού με αρχικούς ιδιοκτήτες τους αδερφούς Πρωτόπαπα. Το 2002 πωλείται στον Γιώργο Τράγκα ο οποίος το 2009 κατέχοντας πλέον το 100% τον πούλησε στη Myenpi S.A. η οποία απορροφήθηκε με συγχώνευση από την ΚΥΚΑ Εκδοτική Α.Ε. η οποία μετατράπηκε στη ΝΕΠ Εκδόσεις Α.Ε. η οποία κατέχει το 100% στο κανάλι.

Το 2013 η ιδιοκτήτρια και η μέτοχος του καναλιού τίθονται σε λύση και εκκαθάριση με την πρώτη να επαναφέρεται σε λειτουργία ένα χρόνο μετά. Από τα μέσα του 2016, το κανάλι διαθέτει στούντιο στον Ταύρο ενώ από την περίοδο 2020-2021 ανήκει έμμεσα στον Κυριάκο Βελόπουλο.

Παραπομπές

Πηγές
Το ιστορικό του τηλεοπτικού σταθμού Alert
Βιβλίο για τα 40 χρόνια του Jeronimo Groovy
2005-2015: 10 χρόνια από τη σιγή του «Ινδιάνου»
«Κρυφός μας πόθος η επαναλειτουργία του Jeronimo Groovy»
1988-2018: Τριάντα χρόνια πριν, ο (θρυλικός) Jeronimo Groovy στα FM
Το τηλεοπτικό reunion του Jeronimo Groovy - Exclusive αφιέρωμα του RISE TV

Κατηγορία:Ανενεργοί ελληνικοί ραδιοφωνικοί σταθμοί